Håkan Gustafsson

**Håkan Alfons Gustafsson** on useiden sähkönmyyntiyhtiöiden entinen tai nykyinen omistaja, hallituksen puheenjohtaja, toimitusjohtaja, perustaja, konttorivastaava tai yhteistyökumppani.

Hän itse ilmoittaa olevansa Nordic Electricity GmBH -energianmyyntiyhtiön perustaja (Itävalta, 2019), Finergy Kraft Ab:n (Ruotsi, 2018) ja Fi-Nergy Voima Oy:n (Suomi, 2017) omistaja, Sähkönhankinnan Kilpailutus Ou:n osaperustaja (Viro, 2017), 220 Energia Oy:n pääomistaja, Werel Oy:n (2016-2018) maajohtaja, Finkraft Oy:n pääjohtaja (2010-2012) ja Suomen Energiayhtiö Oy / Kotimaan Energia Oy:n asiakaspalvelupäällikkö/konttorivastaava (2005-2009) sekä kansainvälisen liiketoiminnan kandidaatti (BBA, Turun ammattikorkeakoulu).

Energiaviraston johtaja Antti Paananen ja KKV:n johtava asiantuntija Jukka Kaakkola kertovat, että Gustafssonilla on toimintamalli: kun hänen sähköyhtiötään uhataan uhkasakolla, hän ajaa sen toiminnan alas ja perustaa uuden yhtiön. Kaakkolan mukaan Gustafssonin yhtiöt ovat aina joutuneet markkinaoikeuteen. Kilpailu- ja kuluttajaviraston (KKV) markkinaoikeushakemuksen mukaan Gustafsson on jatkanut markkinaoikeuden kieltämiä toimintatapoja, mikä osoittaa "*ilmeistä henkilökohtaista piittaamattomuutta kuluttajan suojaksi asetettujen säännösten noudattamisesta*". Pienten energiayhtiöiden edunvalvontapäällikkö Jari Nykäsen mukaan Gustafssonin toimintatapa haittaa koko alaa. Gustafsson ei osaa sanoa, miksi hänen yhtiöistään valitetaan jatkuvasti. 

Vuonna 2020 Gustafssonin omistamasta Fi-Nergy Voima -yhtiöstä valitettiin Kilpailu- ja kuluttajavirastoon (KKV) melkein 1 000 kertaa, hänen entisen työntekijänsä Juraj Jakabovicin johtamasta 365 Hankinta Oy:stä 548 kertaa ja kolmanneksi eniten Kotimaan Energia -yhtiöstä (sama kuin Gustafssonin entinen työpaikka Suomen Energiayhtiö) 162 kertaa. Gustafsson kiisti olevansa myös 365 Hankinta Oy:n todellinen omistaja, mutta yhtiöt tekevät läheistä yhteistyötä. KKV:kin kertoo epäilystä, että Jakabovic olisi vain Gustafssonin bulvaani, koska 365 Hankinnan kanssa sopimuksen tehneet asiakkaat ovat kertoneet siirtoyhtiön ilmoittaneen, että sopimus onkin Fi-Nergyn nimissä. 

Vuonna 2023 Gustafsson lähetti käräjäoikeuteen yksityishenkilöä koskevan velkomuskanteen 365 Hankinta Oy:n nimissä esittäen itsensä yhtiön prokuristiksi. KKV:n asianajajan mukaan kanteita on jätetty yksityishenkilöitä koskevissa velkomusasioissa useita, joissa kaikissa 365 Hankinta Oy tai Gustafsson ei ole edes saapunut suulliseen pääkäsittelyyn ajamaan kannettaan. Kuluttaja-asiamies on avustanut kanteisiin vastaamisessa, ja kaikissa tällaisissa tapauksissa yhtiö on hävinnyt oikeudenkäynnin. Gustafsson kommentoi Helsingin Sanomille ”KKV:n lakimiesten vain suoltavan paskaa, joka ei edes liity asiaan”, eikä yhtiö edes jaksa kuunnella sitä. 

Muita yhtiöitä, joissa Gustafsson on ollut töissä tai yrittäjänä, ovat muun muassa Market Energia (toimitusjohtaja), sittemmin Finkraft, ja 220 Energia (hallituksen puheenjohtaja), jonka asiakkaat myytiin Werel-yhtiölle. Vuonna 2018 Werel lopetti yhtäkkiä sähkön myynnin, niin että asiakkaat uhkasivat jäädä sähköttä. Yhtiön tiedotteen mukaan Gustafsson oli sen maajohtaja, mutta Gustafsson väitti olevansa vain yhtiön konsultti. LinkedIn-sivuillaan hän kuitenkin vielä myöhemminkin ilmoitti olleensa sen maajohtaja myös tuolloin.

Vuonna 2006 Suomen Energiayhtiön asiakaspäällikkö Håkan Gustafssonia haastateltiin Ylen Kuningaskuluttaja-ohjelmaan, koska Kuluttajavirastoon oli tullut erityisen paljon valituksia yhtiön hinnoittelusta, markkinoinnista ja laskutuksesta. Energiamarkkinavirasto antoi yhtiölle huomautuksen.

## Rukan Energia Oy

Gustafssonin nimi esiintyy myös Rukan Energia Oy:n (Y-tunnus 0808015-6) hallituksessa yhdessä Robert Mattias Carnlingin kanssa. Carnling toimi myös Fi-Nergy Voiman hallituksen varajäsenenä. Yhtiö on rekisteröity siivouspalvelualan yhtiöksi, mutta helmikuussa 2026 se haastoi kuluttajia oikeuteen maksamattomista sähkölaskuista samaan tapaan kuin 365 Hankinta, jossa haastetut eivät olleet koskaan olleet yhtiön asiakkaita. Rukan Energia Oy ei ole toimittanut tilinpäätöksiään PRH:n rekisteriin vuoden 2021 jälkeen.

## Viron yritysrekisterin tiedot

Viron yritysrekisterin (Teatmik) mukaan Gustafsson on hallituksen jäsen kolmessa virolaisessa yhtiössä:

Gustafsson omistaa Gustafsson Invest OÜ:n kokonaan (2 500 euroa, 100 %). Hän on myös merkitty Sähkönhankinnan Kilpailutus OÜ:n ja Fi-nergy Voima OÜ:n tosiasialliseksi edunsaajaksi epäsuoran omistuksen kautta.

## Slovakian yritysrekisterin tiedot

Slovakian kaupparekisterin mukaan Gustafsson omistaa yhdessä Robert Mattias Carnlingin kanssa slovakialaisen **Nordic Electricity, s.r.o.**:n (IČO: 43913636), joka rekisteröitiin 8. helmikuuta 2008 alun perin nimellä FTX Consulting, s.r.o. ja nimettiin uudelleen Nordic Electricityksi 4. syyskuuta 2014. Yhtiön kotipaikka on Mojmírova 921/10, Bratislava. Gustafssonin ja Carnlingin osuudet ovat kumpikin 3 320 euroa (osakepääoma yhteensä 6 640 euroa). Yhtiön toimitusjohtajana (konateľ) toimii Ing. Katarína Jakabovičová, joka on myös 365 Hankinta Oy:n hallituksen varajäsen.

Slovakian kaupparekisteriin on lisäksi merkitty Softmont s.r.o. (IČO: 56061510), jonka ainoana osakkaana ja toimitusjohtajana toimii Ing. Juraj Jakabovič, 365 Hankinta Oy:n hallituksen jäsen. Yhtiö rekisteröitiin 23. helmikuuta 2024, ja sen kotipaikka on Šancová 4008/50, Bratislava. Yhtiön toimialaan kuuluvat tietokonepalvelut, kauppa, rakennustyöt ja turvajärjestelmien kehitys.

## Lähteet